ไทยพาณิชย์ ไม่ห่วงเกาหลีตึงเครียดเดินหน้าออกกองกิมจิ
บลจ.ไทยพาณิชย์ เดินหน้าขายกองทุนพันธบัตรกิมจิ 5 พันล้านบาท มองไม่เกิดสงครามระหว่างเกาหลี พร้อมขายกองทุนพันธบัตรไทยอีก 3 พันล้านบาทวันนี้
2 มิ.ย. 2553

บลจ.ไทยพาณิชย์ เดินหน้าขายกองทุนพันธบัตรกิมจิ 5 พันล้านบาท มองไม่เกิดสงครามระหว่างเกาหลี พร้อมขายกองทุนพันธบัตรไทยอีก 3 พันล้านบาทวันนี้
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน ไทยพาณิชย์  เปิดเผยว่า บริษัทฯอยู่ระหว่างการเปิดขายกองทุนพันธบัตรรัฐบาลเกาหลีใต้พร้อมกันอีก 2 รุ่น ประกอบด้วย กองทุนเปิดไทยพาณิชย์ ฟอร์เรน โนท 1Y43 อายุประมาณ 1 ปี มูลค่าโครงการ 2,000 ล้านบาท คาดว่าจะให้ผลตอบแทนประมาณ 2.10%  ต่อปี และกองทุนเปิดไทยพาณิชย์ ฟอร์เรน โนท 10M8 อายุประมาณ 10 เดือน มูลค่าโครงการ 3,000 ล้านบาท ให้ผลตอบแทนประมาณ 2%  ต่อปี โดยจะเปิดจองขั้นต่ำ 10,000 บาทขึ้นไป ตั้งแต่วันนี้ไปจนถึงวันที่ 7 มิ.ย.นี้ พร้อมการป้องกันความเสี่ยงจากอัตราแลกเปลี่ยนเต็มจำนวน 
 ทั้งนี้ บริษัทฯมองว่า การลงทุนในพันธบัตรเกาหลีใต้ยังมีความน่าสนใจถึงแม้จะมีสถานการณ์ความตึงเครียดระหว่างรัฐบาลเกาหลีใต้กับเกาหลีเหนือซึ่งไม่น่าจะลุกลามถึงขั้นเกิดสงคราม อีกทั้งพันธบัตรรัฐบาลเกาหลีใต้ยังมีความมั่นคงสูงโดยได้รับการจัดอันดับเครดิตระดับ F1/AA จากฟิทช์เรทติ้ง เมื่อพิจารณาผลตอบแทนจากการลงทุนพันธบัตรเกาหลีใต้ที่ปรับตัวเพิ่มขึ้นในช่วงนี้ หลังหักค่าใช้จ่ายและการป้องกันความเสี่ยงแล้วยังสูงกว่าผลตอบแทนรัฐบาลไทยจึงถือเป็นทางเลือกที่ดี 
 นอกจากนี้ในช่วงเวลาเดียวกันบริษัทฯยังได้เสนอขายกองทุนเปิดไทยพาณิชย์พันธบัตรรัฐบาล 6M61 อายุโครงการประมาณ 6 เดือน มูลค่าโครงการค่าประมาณ 3,000 ล้านบาท สำหรับนโยบายกองทุนดังกล่าว จะเน้นลงทุนในตั๋วเงินคลังที่รัฐบาลค้ำประกันเงินต้นและดอกเบี้ย ในสัดส่วน 95% ส่วนที่เหลือลงทุนในเงินฝากประจำของธนาคารไทยพาณิชย์  ซึ่งคาดว่าจะให้ผลตอบแทนประมาณ 1.10%  ต่อปี หลังจากหักค่าใช้จ่ายแล้ว